**RELACION**

**I PROJEKTLIGJIT**

**“PËR MENAXHIMIN E INTEGRUAR TË MBETJEVE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Menaxhimi i mbetjeve në Shqipëri është një çështje thelbësore që konsiderohet me interes të lartë si brenda vendit ashtu edhe në kuadër të procesit të integrimit evropian. Aktualisht menaxhimi i mbetjeve në Shqipëri rregullohet nga ligji nr. 10 463, datë 22.9.2011 “Për menaxhimin e integruar të mbetjeve”, i ndryshuar, i cili në vitin e miratimit të tij mbante shënimin se ligji ishte përafruar plotësisht me Direktivën 2008/98/KE të Parlamentit Europian dhe Këshillit, datë 19 nëntor 2008 “Mbi mbetjet”, e cila shfuqizon disa direktiva” (referuar si Direktiva kuadër e mbetjeve).

Që prej miratimit të ligjit për menaxhimin e integruar të mbetjeve, Direktiva kuadër e mbetjeve, ka pësuar një sërë ndryshimesh, përkatësisht në vitet 2014, 2015, 2017, 2018 dhe 2023. Si rrjedhojë e ndryshimeve të Direktivës kuadër të mbetjeve dhe akteve të tjera të BE-së për menaxhimin e mbetjeve, lind edhe nevoja e përafrimit të më tjeshëm të legjislacionit shqiptar për menaxhimin e integruar të mbetjeve. Kjo nevojë është theksuar edhe nga Komisioni Evropian në progres raportin e vitit 2023[[1]](#footnote-2) për Shqipërinë.

Në këtë kontekst, hartohet projekt ligji i ri për menaxhimin e integruar të mbetjeve i cili përmban një sërë ndryshimesh të rëndësishme që synojnë përafrimin e mëtejshëm të legjislacionit shqiptar me standardet e BE-së në fushën e menaxhimit të integruar të mbetjeve.

Përveç synimit të përafrimit, ky projekt ligj synon gjithashtu rregullimin e mëtjeshëm dhe përmirësimin e sistemit të menaxhimit të integruar të mbetjeve në Republikën e Shqipërisë, në mënyrë që të mundësojë ngritjen e një sistemi më efikas që është i aftë të garantojë një ulje të nivelit të ndotjes së mjedisit dhe përmirësimin e cilësisë së jetës.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KESHILLIT TË MINISTRAVE, ME PROGRAMIN ANALITIK TE AKTEVE DHE DOKUMENTE TË TJERA POLITIKE**

Kapitulli i mjedisit është një nga kapitujt e rëndësishëm në kuadër të procesit të integrimit, detyrimet e të cilit përcaktohen në nenin 70/3 të Marrëveshjes së Stabilizim-Asociimit[[2]](#footnote-3), që parashikon domosdoshmërinë e përafrimit të legjislacionit vendas me “acquis communautaire”. Për shkak të rëndësisë që ka mbrojtja e mjedisit, MSA-ja përmban një nen të posaçëm për mjedisin, nenin 108, ku përcaktohet bashkëpunimi në luftën kundër degradimit mjedisor me qëllim promovimin e qëndrueshmërisë mjedisore, nëpërmjet përafrimit me Acquis e BE-së në fushën e mjedisit.

Menaxhimi i integruar i mbetjeve është nga fushat kryesore të kapitullit të mjedisit. Për këtë arsye, në PKIE 2024-206, tek aktet e kapitullit 27 “Mjedisi dhe ndryshimet klimatike”, është planifikuar edhe miratimi i projekt ligjit për menaxhimin e integruar të mbetjeve.

Miratimi i këtij projektligji është në përputhje me Programin Politik të Këshillit të Ministrave.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Fusha e mjedisit dhe e menaxhimit të integruar të mbetjeve, ka pësuar ndryshime të konsiderueshme që nga viti 2011, kur është miratuar ligji për menaxhimin e integruar të mbetjeve. Në kontekstin global dhe atë të Bashkimit Evropian, fusha e menaxhimit të mbetjeve është bërë një temë thelbësore që është zhvilluar dhe po ndjek tendenca të reja. Kjo vihet re edhe në ndryshimet e konsiderueshme që kanë pësuar aktet ligjore të BE-së (*EU Acquis*) të kapitullit 27 “Mjedisi dhe ndryshimet klimatike” përfshirë ato të nënkapitullit të mbetjeve.

Konkretisht politikat e BE-së për menaxhimin e mbetjeve po orientohen drejt tendencës së reduktimit maksimal të mbetjeve të krijuara nga veprimtaria prodhuese dhe veprimtaria e njeriut, si dhe drejt riciklimit dhe ripërdorimit të mbetjeve dhe reduktimin e sasisë së mbetjeve që shkon në landfille. Në këtë kontekst është vendosur theksi mbi zbatimin optimal të hierarkisë së menaxhimit të mbetjeve edhe nëpërmjet politikave ekonomike dhe instrumentave të tjera ndihmëse që shteti vë në dispozicion për të arritur këto qëllime.

Për këtë arsye u hartua ky projekt ligj për menaxhimin e integruar të mbetjeve i cili ka si synim nga njëra anë, të përforcojë nivelin e përafrimit të legjislacionit shqiptar me EU Acquis në fushën e menaxhimit të mbetjeve dhe nga ana tjetër të përmirësojë dhe të fuqizojë sistemin e brendshëm të menaxhimit të mbetjeve. Pra, përveç operacionit të përafrimit të dispozitave të ligjit shqiptar me ato të EU Acquis, ky projektligj përmban edhe dispozita që kanë për synim të rregullojnë ato aspekte të menaxhimit të mbetjeve në Shqipëri që mbeteshin të pa rregulluara, ose të paqarta.

Kështu për herë të parë projektligji përmban dispozita në lidhje me sistemin e grumbullimit të mbetjeve që ngrihet nga bashkitë. Gjithashtu projektligji parashikon rregullimin e zonave të menaxhimit të mbetjeve dhe mënyrën e funksionimit të tyre. Vlen për t’u përmendur se projektligji kujdeset gjithashtu që të harmonizohet me legjislacionin shqiptar ekzistues dhe veçanërisht me Ligjin nr. 139/2015 “Për vetëqeverisjen vendore”, të ndryshuar. Kështu të gjitha dispozitat e projektligjit për menaxhimin e integruar të mbetjeve, janë tërësisht në përputhje me Ligjin nr. 139/2015 “Për vetëqeverisjen vendore”, të ndryshuardhe dhe respektojnë funksionet e bashkive dhe parimin e autonomisë së qeverisjes vendore.

Projektligji u publikua në regjistrin elektronik të njoftimit dhe konsultimit publik (RENJKP) në datë 20.8.2024.

1. **VLERËSIMI I LIGJSHMERISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është hartuar në mbështetje të neneve 78 dhe 83, pika 1, të Kushtetutës dhe është harmonizuar me Kodin e Procedurave Administrative, me legjislacionin në fuqi për mjedisin dhe me legjislacionin për njësitë e vetëqeverisjes vendore.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projektligji dhe aktet që do të miratohen në zbatim të tij, synon që të arrijë një shkallë të lartë përafrimi me Direktivën 2008/98/KE të Parlamentit Europian dhe Këshillit, datë 19 nëntor 2008 “Mbi mbetjet”, e cila shfuqizon disa direktiva”.

1. **PËRMBLEDHJE SHPJEGUESE E PËRMBAJTJES SË PROJEKTAKTIT.**

Projektligji përmban gjithsej 85 nene, të përfshirë në njëmbëdhjetë krerë. Projektligji përmban gjithashtu 5 shtojca.

**KREU I – Dispozita të përgjithshme**, përmban dispozitat me karakter të përgjithshëm, mbi qëllimin, objektin dhe fushën e veprimit të ligjit, përjashtimet nga fusha e veprimit, përkufizimin e termave dhe parimet e përgjithshme. Në këtë kre përfshihen gjithashtu parashikime të përgjithshme mbi hierarkinë e menaxhimit të mbetjeve, mbi nënproduktet, mbi fundin e statusit mbetje dhe katalogun e mbetjeve.

Disa rregullime ligjore të përfshira tek Kreu I – Dispozita të përgjithshme, vlejnë të shpjegohen më hollësisht në këtë relacion.

**Neni 4 - Përkufizimet**, janë shtuar një sërë përkufizimesh të reja si pasojë e ndryshimeve të Direktivës kuadër të mbetjeve me të cilën projektligji për menaxhimin e integruar të mbetjeve synon përafrim të rëndësishëm. Ndryshimet më thelbësore në këtë aspekt janë si më poshtë :

1. Përkufizimi i termit **mbetje bashkiake** është shtuar në projektligjin për menaxhimin e integruar të mbetjeve si pasojë e përfshirjes së tij në Direktivën kuadër të mbetjeve në vitin 2018. Ky ndryshim i direktivës u bë sepse u konsiderua e nevojshme që të zbatohej i njëjti përkufizim i mbetjeve bashkiake në nivel evropian në mënyrë që të dhënat statistikore të mbledhura nga shtetet anëtare të ishin të sakta dhe të krahasueshme. Kështu përkufizimi i ri ‘mbetjet bashkiake’ parashikon në mënyrë të qartë llojet e mbetjeve që konsiderohen mbetje bashkiake dhe përjashton shprehimisht nga mbetjet bashkiake disa rryma mbetjesh si mbetjet nga prodhimi, mbetjet nga ndërtimi dhe shembja, etj. të cilat përkufizohen më vete dhe trajtohen ndryshe. Projektligji për menaxhimin e integruar të mbetjeve ka ndjekur të njëjtën qasje të direktivës duke parashikuar përkufizimin e ri të ‘mbetjeve bashkiake’ në përputhje të plotë me përkfuzimin e direktivës.
2. Për shkak të përkufizimit të ri ‘mbetje bashkiake’ ka ndryshuar edhe përkufizimi i termit ‘mbetje shtëpiake’ që parashikohej tek ligji nr. 10 463, datë 22.9.2011 "Për menaxhimin e integruar të mbetjeve". Përkufizimi i ri i termit ‘mbetje shtëpiake’ është një nënkategori e mbetjeve bashkiake dhe është shtuar për të bërë dallimin mes mbetjeve bashkiake me prejardhje nga shtëpitë dhe mbetjeve bashkiake me prejardhje nga sektorë të tjerë.
3. Projektligji për menaxhimin e integruar të mbetjeve ka parashikuar gjithashtu si përkufizim të ri, përkufizimin e ‘mbetjeve nga ndërtimi’ si rrymë e posaçme mbetjesh, e përjashtuar nga koncepti i mbetjeve bashkiake, në përputhje të plotë me ndryshimet e vitit 2018 të Direktivës kuadër të mbetjeve. Përkufizimi i « mbetjeve inerte » përputhet plotësisht me përkufizimin e dhënë në Direktivën 1999/31/KE të Parlamentit Europian dhe Këshillit, datë 26 prill 1999 “Mbi lendfillin e mbetjeve” (referuar si Direktiva e lendfillit).
4. Një tjetër përkufizim i ri i projektligjit që rrjedh nga ndryshimet e direktivës kuadër të mbetjeve është përkufizimi i skemës së përgjegjësisë së zgjeruar të prodhuesit që mungonte në variantin origjinal të direktivës të vitit 2008. Përfshirja e këtij përkufizimi erdhi si nevojë për të qartësuar skemat e përgjegjësisë së zgjeruar të prodhuesit, në kuadër të dispozitave të reja që iu shtuan direktivës në vitin 2018.
5. Në projektligj parashikohet për herë të parë koncepti i « ekonomisë qarkulluese » si një sistem i ri në të cilin produktet ripërdoren, riparohen, ripërpunohen ose riciklohen, duke reduktuar prodhimin e mbetjeve. Ky koncept është në përputhje të plotë me përkufizimin e « ekonomisë qarkulluese » në databazën e legjislacionit të Bashkimit Evropian, EUR-LEX.
6. Në projektligj përkufizohet edhe « zona e menaxhimit të mbetjeve », një përkufizim i cili do të mundësojë organizimin e territorit të Republikës së Shqipërisë në zona brenda të cilave kryhen operacione të menaxhimit të integruar të mbetjeve në nivel ndërvendor.
7. Projektligji parashikon edhe përkufizime për « stacionet e transferimit », « ruajtjen paraprake », « magazinimin e përkohshëm », duke plotësuar në këtë mënyrë të gjitha hallkat e zinxhirit të procesit të menaxhimit të integruar të mbetjeve.
8. Një tjetër përkufizim i përafruar me legjislacionin e Bashkimit Evropian është ai i “mbetjeve të baterive” që rrjedh nga ndryshimet e Rregullores KE 2023/1542 të Parlamentit Europian dhe Këshillit, datë 12 korrik 2023 “Mbi bateritë dhe mbetjet e baterive ” e cila shfuqizon disa direktiva, sipas së cilës edhe akumulatorët janë një lloj baterie, dhe për këtë arsye termi “akumulatorë” hiqet nga përdorimi.

Koncepti i përparësisë së menaxhimit të mbetjeve ose **hierarkia e mbetjeve** nuk ka ndryshuar edhe pas ndryshimeve të Direktivës kuadër të mbetjeve, por u përforcua nëpërmjet përshkrimit të një sërë instrumentash ekonomike dhe masash të tjera që mund të përdoren nga shtetet për realizimin e hierarkisë së mbetjeve. Kështu neni 6 i projektligjit për menaxhimin e integruar të mbetjeve vazhdon të parashikojë të njëjtën hierarki të mbetjeve të përcaktuar edhe nga ligji Nr. 10 463, datë 22.9.2011 "Për menaxhimin e integruar të mbetjeve". Ndryshimi është që tashmë projekligji, në përputhje me ndryshimet e direktivës parashikon edhe nenin 28, që përcakton instrumentat ekonomikë dhe masat e tjera që nxisin zbatimin e hierarkisë së mbetjeve.

**KREU II – Kërkesa të përgjithshme**: Ky kre përmban kërkesat e përgjithshme që zbatohen për të gjitha operacionet e menaxhimit të integruar të mbetjeve, në përputhje me hierarkinë e mbetjeve. Kështu ky kre rregullon parandalimin e mbetjeve, rikuperimin e mbetjeve, përgatitjen për rikuperim, riciklimin e mbetjeve dhe objektivat e ripërdorimit, riciklimit dhe rikuperimit të mbetjeve si dhe asgjësimin e mbetjeve.

**Neni 10 – Parandalimi i mbetjeve**: Dispozita për parandalimin e mbetjeve e Direktivës kuadër të mbetjeve ka ndryshuar rrënjësisht në vitin 2018. Varianti i mëparshëm i direktivës parashikonte kryesisht disa detyrime të Komisionit për të hartuar raporte, për të propozuar masa dhe objektiva. Ndërsa dispozita e re e Direktivës kuadër të mbetjeve përcakton detyrimin e shteteve anëtare për të marrë masa konkrete që parandalojnë krijmin e mbetjeve.

Në dispozitën e re përcaktohen detyrimet e shteteve për monitorimin dhe vlerësimin e masave të parandalimit të mbetjeve dhe metodat e monitorimit. Gjithashtu dispozita përmend shprehimisht masa për pakësimin e mbetjeve nga ushqimi si p.sh nxitjen e dhurimit të ushqim dhe forma të tjera të rishpërndarjes së ushqimit. Kjo është me rëndësi pasi tema e mbetjeve është me shumë interes në Bashkimin Evropian, dhe trajtohet edhe tek propozimi për ndryshime të Direktivës kuadër të mbetjeve të vitit 2023, që ende nuk është miratuar.

Në këtë kontekst edhe dispozita e legjislacionit shqiptar për parandalimin e mbetjeve ka pësuar ndryshime domethënëse dhe përkatësisht është parashikuar programi kombëtar për parandalimin e mbetjeve si pjesë integrale e Strategjisë Kombëtare dhe Planit të Veprimit për Menaxhimin e Integruar të Mbetjeve (referuar në vijim si Strategjia Kombëtare), i cili, në linjë me parashikimin e direktivës përmban masa dhe objektiva konkrete për parandalimin e mbetjeve, aktivitetet dhe afatet për zbatimin e tyre.

**Neni 11 - Rikuperimi i mbetjeve**: Procesi i rikuperimit të mbetjeve i rregulluar në Direktivën kuadër të mbetjeve ka pësuar disa ndryshime në vitin 2018. Ndryshimi më thelbësor është që direktiva ndalon shprehimisht incinerimin e mbetjeve që janë grumbulluar në mënyrë të diferencuar për t’i përgatitur për ripërdorim dhe për riciklim. Në linjë me parashikimet e direktivës, detyrimi për grumbullimin e diferencuar të mbetjeve me qëllim përgatitjen për ripërdorim, riciklim dhe operacione të tjera rikuperimi është pasqyruar edhe në nenin 11 të projektligjit.

**Neni 12 – Përgatija për ripërdorim dhe riciklimi i mbetjeve :** Dispozita e përgatitjes për ripërdorim dhe riciklim e Direktivës kuadër të mbetjeve ka pësuar ndryshime të qenësishme në vitin 2018. Në lidhje me **grumbullimin e diferencuar**, varianti i vjetër i direktivës parashikonte grumbullimin e diferencuar të paktën për letrën, metalin, plastikën dhe qelqin. Pas ndryshimeve, detyrimi i grumbullimit të diferencuar shtrihet edhe për rryma të reja mbetjesh si mbetjet bio (duke nisur nga 31 Dhjetori i vitit 2023), mbetjet tekstile dhe fraksionet e mbetjeve të rrezikshme të krijuara nga shtëpitë (duke nisur nga 1 Janari i vitit 2025). Në këto kushte edhe dispozita e projektligjit për menaxhimin e integruar të mbetjeve ka ndryshuar, duke parashikuar në ligj detyrimin e përgjithshëm për të grumbulluar mbetjet në mënyrë të diferencuar, pa bërë ndonjë dallim mes rrymave specifike të mbetjeve, dhe duke përcaktuar se masat, procedurat dhe afatet për zbatimin e grumbullimit të diferencuar për të gjitha rrymat e mbetjeve do të përcaktohen konkretisht me Vendim të Këshillit të Ministrave në Strategjinë Kombëtare.

Risia e projektligjit është se parashikohet shprehimisht që njësitë e qeverisjes vendore do të konsultohen për masat, procedurat, kriteret dhe afatet e grumbullimit të diferencuar të rrymave të mbetjeve. Në këtë mënyrë garantohet pjesëmarrja aktive e NJVV-ve, të cilat janë institucionet e ngarkuara me kryerjen e funksioneve të menaxhimit të integruar të mbetjeve në territorin nën juridiksionin e tyre.

Një tjetër ndryshim i Direktivës kuadër të mbetjeve në vitin 2018 është parashikimi i posaçëm për **shembjet selektive** dhe **mbetjet nga ndërtimi**. Sipas këtij parashikimi duhet të nxiten shembjet selektive, për të hequr dhe trajtuar me kujdes materialet e rrezikshme të përdorura në sektorin e ndërtimit. Gjithashtu përmendet shprehimisht nevoja për të ngritur sisteme për të ndarë mbetjet nga ndërtimi dhe shembja të paktën për materiale si dërrasa, copëzat e mineraleve (beton, tulla, pllaka dhe qeramika, gurë), metali, qelqi, plastika dhe suvaja. Si rrjedhojë është shtuar paragrafi 3 i nenit 57 të projektligjit për menaxhimin e integruar të mbetjeve i cili rregullon këtë çështje.

**Neni 13 –** **Objektivat e ripërdorimit, riciklimit dhe rikuperimit të mbetjeve:** Direktiva kuadër e mbetjeve por edhe disa akte të tjera të BE-së të rëndësishme për menaxhimin e integruar të mbetjeve, përcaktojnë një sërë objektivash për ripërdorimin, riciklimin dhe rikupermin e mbetjeve si dhe metodologjinë e llogaritjes së përmbushjes së tyre. Projektligji për menaxhimin e integruar të mbetjeve përcakton se këto objektiva do të parashikohen në Strategjinë Kombëtare. Projektligji gjithashtu parashikon se Agjencia Kombëtare e Ekonomisë së Mbetjeve (AKEM) monitoron zbatimin e objektivave.

**Neni 14 – Asgjësimi i mbetjeve:** Asgjësimi i mbetjeve vazhdon të mbetet operacioni i menaxhimit të mbetjeve që duhet të përdoret si opsion i fundit. Ky parim theksohet edhe në projektligjin për menaxhimin e integruar të mbetjeve. Parashikohet gjithashtu se objektivat për reduktimin e operacioneve të asgjësimit të mbetjeve, do të parashikohen në Strategjinë Kombëtare.

**KREU III – Menaxhimi i integruar i mbetjeve**, përmban rregullimin e të gjithë sistemit të menaxhimit të integruar të mbetjeve. Ky kre përbëhet nga shtatë seksione.

**Seksioni I – Përgjegjësia për menaxhimin e integruar të mbetjeve**, ka si synim të rregullojë ndarjen e përgjegjësisë për menaxhimin e integruar të mbetjeve mes aktorëve kryesorë të këtij procesi që janë krijuesi dhe zotëruesi i mbetjeve, prodhuesi i produketeve që i nënshtrohet përgjegjësisë së zgjeruar të prodhuesit si, bashkive si institucionet e ngarkuara me funksionin e menaxhimit të integruar të mbetjeve në territorin nën juridiksionin e tyre dhe subjektet që ushtrojnë veprimtaritë e grumbullimit dhe transportimit të mbetjeve.

**Seksioni II – Autoritetet përgjegjëse,** ka si synim të parashikojë institucionet përgjegjëse për menaxhimin e integruar të mbetjeve dhe të përcaktojë detyrat dhe kompetencat e tyre, përkatësisht Ministria përgjegjëse për mjedisin, Agjencia Kombëtare e Mjedisit (AKM), struktura përgjegjëse inspektuese në fushën e mjedisit dhe Agjencia Kombëtare e Ekonomisë së Mbetjeve (AKEM). Risia e projektligjit është se janë shtuar kompetencat e institucionit të ri të krijuar, AKEM-it dhe janë parashikuar në mënyrë më të hollësishme kompetencat dhe detyrimet e bashkive, të cilat janë përcaktuar në përputhje të plotë me parashikimet e ligjit 139/2015 “Për vetëqeverisjen vendore” dhe me funksionet që sipas atij ligji kanë bashkitë në fushën e menaxhimit të mbetjeve.

**Seksioni III – Zonat e menaxhimit të mbetjeve**, është një nga risitë e projekt ligjit. Sipas këtij seksioni territori i Republikës së Shqipërisë ndahet në disa zona brenda të cilave kryhet menaxhimi i integruar i mbetjeve në nivel ndërvendor. Kjo ndarje ekzistonte edhe më parë, por projektligji për menaxhimin e integruar të mbetjeve vendos në ligj parimet për identifikimin dhe ngritjen e zonave të menaxhimit të mbetjeve.

Risia e dytë e rëndësishme e projektligjit është që rregullon mënyrën sesi do të bashkëpunojnë për menaxhimin e mbetjeve bashkitë e përfshira brenda një zone të menaxhimit të mbetjeve. Kjo rregullohet nga dispozita mbi bashkëpunimin ndërvendor dhe nëpërmjet nënshkrimit të marrëveshjes së bashkëpunimit ndërvendor. Është tek kjo marrëveshje që do të përcaktohen konkretisht struktura organizative dhe metodat e menaxhimit të përbashkët të mbetjeve, që do të ngrihen nga bashkitë që bëjnë pjesë në zonën e menaxhimit të mbetjeve. Në këtë marrëveshje përcaktohen çështje kryesore si struktura administrative e zonës, detyrimet për ndërtimin dhe operimin e infrastrukturës së menaxhimit të mbetjeve, kontributet financiare të secilës bashki, mbledhja e të ardhurave, ndarja e detyrave etj. Në lidhje me strukturën organizative / administrative të zonës së menaxhimit të mbetjeve bashkitë, sipas ligjit 139/2015 mund të zgjedhin të krijojnë një shoqëri tregtare ku janë të gjithë aksionere, të krijojnë një strukturë të përbashkët administrative apo të krijojnë një institucion të përbashkët varësie. Ky opsion është i hapur që të vendoset nga marrëveshja e bashkive, sipas modelit që u duket më i përshtatshëm për territorin e tyre. Kjo dispozitë është hartuar në përputhje të plotë me parashikimet e ligjit 139/2015 “Për vetëqeverisjen vendore”, të ndryshuar.

**Seksioni IV – Kostot, instrumentat ekonomikë dhe masat e tjera nxitëse**, përmban disa dispozita që rregullojnë aspekte të rëndësishme të menaxhimit të integruar të mbetjeve. Në këtë seksion së pari rregullohet ndarja e kostove për menaxhimin e integruar të mbetjeve. Në linjë me ndryshimet e Direktivës kuadër të mbetjeve, parashikohen një sërë instrumentash ekonomike dhe instrumenta të tjera të cilat shërbejnë si masa nxitëse për zbatimin e hierarkisë së mbetjeve. Gjithashtu në këtë seksion është krijuar Fondi i ekonomisë së mbetjeve, i cili është një fond publik financiar i ngritur me qëllim mbështetjen e politikave, programeve dhe projekteve të menaxhimit të integruar të mbetjeve.

**Seksioni V – Operacionet e menaxhimit të integruar të mbetjeve**, përmban një sërë nenesh që rregullojnë në mënyrë të hollësishme operacionet e menaxhimit të mbetjeve.

Risi e këtij seksioni është shtimi i një dispozite mbi grumbullimin e mbetjeve nga bashkitë. Kjo veprimtari nuk është e rregulluar nga Ligji nr. 10 463, datë 22.9.2011 “Për menaxhimin e integruar të mbetjeve”, i ndryshuar. Ndihej veçanërisht mungesa e dispozitës në lidhje me ngritjen e sistemit të grumbullimit të mbetjeve nga bashkitë, një hallkë shumë e rëndësishme në zinxhirin e menaxhimit të integruar të mbetjeve bashkiake. Dispozita e grumbullimit vendos disa parime / standarde të përgjithshme për sistemin e grumbullimit bashkiak duke respektuar plotësisht autonominë vendore dhe parashikimet e ligjit 139/2015 “Për vetëqeverisjen vendore”. Ajo i jep përparësi grumbullimit të mbetjeve shtëpiake nga sistemi bashkiak i grumbullimit dhe rregullon procesin e grumbullimit të mbetjeve nga krijuesit e mbetjeve me natyrë dhe përbërje të ngjashme me mbetjet shtëpiake, nëpërmjet përdorimit të kontenierëve individualë ose përdorimit të kontenierëve publikë në rastet kur lloji, sasia dhe volumi i mbetjeve të krijuara prej tij, nuk pengon grumbullimin e mbetjeve shtëpiake.

Rregullime të tjera të reja të projektligjit janë dispozita për ruajtjen paraprake, dispozita për stacionet e transferimit dhe dispozita për transportin e mbetjeve jo të rrezikshme.

**Seksioni VI – Menaxhimi i integruar i mbetjeve të rrezikshme**, përmbledh në një seksion të posaçëm të gjitha dispozitat që kanë të bëjnë me operacionet e menaxhimit të mbetjeve të rrezikshme si dhe parashikon një dispozitë të re në lidhje me mbetjet e rrezikshme shtëpiake, në përputhje me ndryshimet e reja në Direktivën kuadër të mbetjeve.

**Seksioni VII – Normat teknike minimale**, përmban dispozitën me parashikime mbi normat teknike minimale për të gjitha operacionet e menaxhimit të integruar të mbetjeve.

**KREU IV – Rrymat specifike të mbetjeve**: Ky kre përmban rregullime mbi rrymat specifike të mbetjeve dhe përkatësisht në lidhje me: vajrat e përdorura; mbetjet bio; ambalazhet dhe mbetjet e ambalazheve; ndotësit organik të qëndrueshëm; bateritë dhe mbetjet e baterive; automjetet në fund të jetës; mbetjet e pajisjeve elektrike dhe elektronike; mbetjet spitalore; mbetjet e nënprodukteve shtazore; mbetjet nga ndërtimi; mbetjet e industrisë nxjerrëse; mbetjet e industrisë së dioksidit të titanit; mbetjet nga anijet dhe ngarkesat; mbetjet nga gomat e përdorura si dhe një dispozitë të re në lidhje me produktet plastike njëpërdorimëshe. Vlen të theksohet se dispozitat e këtij kreu, nuk zëvendësojnë rregullimet e legjislacionit të posaçëm mbi rrymat specifike të mbetjeve dhe janë në përputhje dhe në harmoni me to.

**KREU V – Plane dhe programe**: ky kre parashikon instrumentat e planifikimit të shtetit Shqiptar në fushën e menaxhimit të integruar të mbetjeve. Dokumenti strategjik dhe planifikues kombëtar për menaxhimin e integruar të mbetjeve është Strategjia Kombëtare dhe Plani i Veprimit për Menaxhimin e Integruar të Mbetjeve. Neni 63 i Kreut V rregullon disa parashikime të përgjithshme për Strategjinë Kombëtare ndërsa struktura dhe përmbajtja specifike e Strategjisë Kombëtare parashikohet në Shtojcën 4 të ligjit. Dispozitat vijuese rregullojnë planet zonale dhe vendore të menaxhimit të integruar të mbetjeve. Risi e këtij Kreu janë parashikimet për Planin Kombëtar Sektorial të Menaxhimit të Mbetjeve të Ngurta, i cili hartohet nga grupi ndërinstitucional i punës me përfaqësues të institucioneve qendrore, vendore, akademikë dhe ekspertë të fushës dhe përmban analizën sektoriale dhe planifikimin territorial të zonave të menaxhimit të mbetjeve në territorin e Republikës së Shqipërisë.

Neni 67 së bashku me Shtojcën 5 të projektligjit rregullojnë programin për parandalimin e krijimit të mbetjeve.

**KREU VI – Licencat dhe lejet e mjedisit**, përmban dispozita në lidhje me licencimin dhe lejimin e operacioneve të menaxhimit të integruar të mbetjeve. Këto dispozita kryesisht i referohen legjislacionit specifik për licencimin dhe lejet në fushën e mjedisit dhe përkatësisht ligjit nr. 10 081, datë 23.2.2009 “Për licencat, autorizimet dhe lejet në Republikën e Shqipërisë”.

**KREU VII – Inspektimi, kërkesa për mbajtjen e të dhënave dhe raportimet**, përmban dispozita që rregullojnë inspektimin, mbajtjen e të dhënave dhe raportimet. Kjo dispozitë sjell një risi e cila ngarkon AKEM-in me përpunimin, mbajtjen dhe përditësimin e të dhënave për sasinë e mbetjeve të krijuara dhe trajtuara nga Bashkitë, dhe ngarkon AKM-në me përpunimin, mbajtjen dhe përditësimin e të dhënave për krijimin, trajtimin, ripërdorimin, riciklimin, rikuperimin dhe asgjësimin e mbetjeve për personat fizikë dhe juridikë, të cilët janë subjekt i ligjit nr. 10 488, datë 14.7.2011 “Për lejet e mjedisit”, i ndryshuar.

**KREU VIII – Lëvizja ndërkufitare e mbetjeve**, rregullon importin dhe eksportin e mbetjeve, kalimin tranzit të mbetjeve jo të rrezikshme si dhe lejet dhe autorizimet e nevojshme për lëvizjet ndërkufitare të mbetjeve.

**KREU IX – Sanksione dhe ndëshkime**, parashikon ndalimet, sanksionet dhe masat në rastet e shkeljeve të lejeve të mjedisit, kundërvajtjet administrative, si dhe dispozita në lidhje me ankimin dhe ekzekutimin.

**KREU X – Dispozita rregulluese**, rregullon çështjen e venddepozitimeve/lendfilleve ekzistuese që janë në funksionim në datën kur projektligji hyn në fuqi, për të mundësuar kryerjen pa shkëputje të operacioneve të menaxhimit të integruar të mbetjeve,

**SHTOCJAT** – Siç u përmend edhe më sipër, projektligji për menaxhimin e integruar të mbetjeve ka një sërë shtojcash, që rregullojnë aspektet më teknike të dispozitave ligjore.

**Shtojca 1** – **Operacionet e asgjësimit**, përmban një listë jo shteruese me operacione të menaxhimit të integruar të mbetjeve që bëjnë pjesë në konceptin e operacioneve të asgjësimit të mbetjeve. Jo të gjitha operacionet e asgjësimit të përmendura në Shtojcën 1 të ligjit janë operacione që kryhen në Shqipëri. Aty përmenden edhe operacione që në fakt nuk lejohet të kryhen në territorin e Republikës së Shqipërisë, ose në vendet e Bashkimit Evropian, siç është operacioni i incinerimit të mbetjeve në det. Për këtë arsye, Shtojca 1 ka efekt ilustrues dhe shpjegues për të kuptuar konkretisht cilat lloje veprimtarish përfshihen në konceptin e asgjësimit sipas Direktivës kuadër të mbetjeve dhe sipas projektligjit për menaxhimin e integruar të mbetjeve.

**Shtojca 2 – Operacionet e rikuperimit,** gjithashtu përmban një listë ilustruese me operacione që bëjnë pjesë në konceptin e operacioneve të rikuperimit. Edhe për këtë shtojcë vlen i njëti parim, pra që jo të gjitha operacionet e përmendura në shtojcë kryhen patjetër në territorin e Republikës së Shqipërisë. Edhe kjo shtojcë ka efekt ilustrues dhe shpjegues.

**Shtojca 3 – Vetitë e mbetjeve që i klasifikojnë ato si të rrezikshme**, përshkruan disa veti të mbetjeve që i bëjnë ato të kategorizohen si mbetje të rrezikshme.

**Shtojca 4 – Strategjia Kombëtare dhe Plani i Veprimit për Menaxhimin e Integruar të Mbetjeve**, parashikon strukturën dhe përmbajtjen e elementëve të detyrueshme dhe të elementëve jo të detyrueshme të Strategjisë Kombëtare.

**Shtojca 5 – Programet e parandalimit të mbetjeve**, është shtuar si pasojë e ndryshimeve të dispozitës për parandalimin e mbetjeve dhe rregullon strukturën dhe përmbajtjen e detyrueshme të programeve për parandalimin e mbetjeve që miratohen në Republikën e Shqipërisë.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen Ministria e Turizmit dhe Mjedisit, Agjencia Kombëtare e Mjedisit, Agjencia Kombëtare e Ekonomisë së Mbetjeve, Struktura përgjegjëse inspektuese në fushën e mjedisit dhe Njësitë e vetëqeverisjes vendore për zbatimin e këtij ligji.

1. **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Për hartimin e këtij projektligji kanë kontribuar Drejtoria e Programimit dhe Harmonizimit të Kuadrit Rregullator, Drejtoria e Ekonomisë Qarkulluese në Ministrinë e Turizmit dhe Mjedisit, Agjencia Kombëtare e Mjedisit, Agjencia Kombëtare e Ekonimisë së Mbetjeve. Ky projektligj do të dërgohet për mendim tek Ministria e Drejtësisë, Ministria e Financave, Ministrit të Shtetit për Sipërmarrjen dhe Klimën e Biznesit dhe Ministrit të Shtetit për Marrëdhëniet me Parlamentin.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji “për menaxhimin e integruar të mbetjeve” sjell detyrime financiare, të cilat në mënyrë të detajuar janë analizuar tek dokumenti i RIA-s për këtë projektligj**.**

**M I N I S T R I**

**Mirela KUMBARO FURXHI**

1. 2023 Progress Report Albania, pg. 119, 120. [↑](#footnote-ref-2)
2. Ratifikuar me ligjin Nr.9590, datë 27.7.2006 “Për ratifikimin e “marrëveshjes së stabilizim-asociimit ndërmjet republikës së shqipërisë dhe komuniteteve europiane e shteteve të tyre anëtare” [↑](#footnote-ref-3)